CELEX: 32015R2081
Language: el
Date: 2015-11-18 00:00:00
Title: Εκτελεστικός κανονισμός (ΕΕ) 2015/2081 της Επιτροπής, της 18ης Νοεμβρίου 2015, σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας

19.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 302/81
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2081 ΤΗΣ ΕΠΙΤΡΟΠΉΣ
   της 18ης Νοεμβρίου 2015
   σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και γ),
   Εκτιμώντας τα ακόλουθα:
   
               (1)
            
            
               Με την απόφαση 2014/668/ΕΕ του Συμβουλίου (2), το Συμβούλιο ενέκρινε την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου. Ο τίτλος IV της συμφωνίας προβλέπει ιδίως τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας, σύμφωνα με το παράρτημα I-A της εν λόγω συμφωνίας. Το παράρτημα I-A της συμφωνίας προβλέπει το άνοιγμα δασμολογικών ποσοστώσεων για την εισαγωγή ορισμένων σιτηρών στην Ένωση. Ο τίτλος IV και το παράρτημα I-A της συμφωνίας εφαρμόζονται προσωρινά από την 1η Ιανουαρίου 2016.
            
         
               (2)
            
            
               Πρέπει, συνεπώς, να ανοιχτούν δασμολογικές ποσοστώσεις για την εισαγωγή σιτηρών από το έτος 2016. Κρίνεται σκόπιμο επίσης η Επιτροπή να διαχειρίζεται ορισμένες από τις εν λόγω δασμολογικές ποσοστώσεις σύμφωνα με τη μέθοδο που αναφέρεται στο άρθρο 184 παράγραφος 2 στοιχείο β) του κανονισμού (ΕΕ) αριθ. 1308/2013.
            
         
               (3)
            
            
               Για να καταστεί δυνατή η εύρυθμη και μη κερδοσκοπική εισαγωγή σιτηρών καταγωγής Ουκρανίας στο πλαίσιο των δασμολογικών ποσοστώσεων, πρέπει να προβλεφθεί ότι οι εν λόγω εισαγωγές θα υπόκεινται στην έκδοση πιστοποιητικού εισαγωγής. Συνεπώς, οι κανονισμοί της Επιτροπής (ΕΚ) αριθ. 1301/2006 (3), (ΕΚ) αριθ. 1342/2003 (4) και (ΕΚ) αριθ. 376/2008 (5) κρίνεται σκόπιμο να εφαρμόζονται, με την επιφύλαξη των παρεκκλίσεων που ενδεχομένως προβλέπονται στον παρόντα κανονισμό.
            
         
               (4)
            
            
               Για να εξασφαλιστεί η καλή διαχείριση των εν λόγω ποσοστώσεων, πρέπει να προβλεφθούν οι προθεσμίες για την κατάθεση των αιτήσεων πιστοποιητικών εισαγωγής, καθώς και τα στοιχεία που πρέπει να αναφέρονται στις αιτήσεις και στα πιστοποιητικά.
            
         
               (5)
            
            
               Για λόγους διοικητικής αποτελεσματικότητας, τα κράτη μέλη θα πρέπει να χρησιμοποιούν, για τις κοινοποιήσεις προς την Επιτροπή, τα πληροφοριακά συστήματα που προβλέπονται στον κανονισμό (ΕΚ) αριθ. 792/2009 της Επιτροπής (6).
            
         
               (6)
            
            
               Ο εκτελεστικός κανονισμός (ΕΕ) αριθ. 1006/2011 της Επιτροπής (7) αντικατέστησε τους κωδικούς ΣΟ των σιτηρών που απαριθμούνται στο παράρτημα I του κανονισμού (ΕΟΚ) αριθ. 2658/87 του Συμβουλίου (8) με νέους κωδικούς οι οποίοι διαφέρουν από τους κωδικούς που αναφέρονται στη συμφωνία σύνδεσης. Ως εκ τούτου, οι νέοι κωδικοί ΣΟ θα πρέπει να περιληφθούν και στο παράρτημα του παρόντος κανονισμού.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Άνοιγμα και τρόπος διαχείρισης των ποσοστώσεων
   1.   Οι δασμολογικές ποσοστώσεις εισαγωγής ορισμένων προϊόντων καταγωγής Ουκρανίας που απαριθμούνται στο παράρτημα του παρόντος κανονισμού, ανοίγονται σε ετήσια βάση, αρχής γενομένης από το 2016, για την περίοδο από την 1η Ιανουαρίου έως τις 31 Δεκεμβρίου.
   2.   Ο εισαγωγικός δασμός στο πλαίσιο των δασμολογικών ποσοστώσεων που αναφέρονται στην παράγραφο 1 ορίζεται σε 0 ευρώ ανά τόνο.
   3.   Η διαχείριση των δασμολογικών ποσοστώσεων που αναφέρονται στην παράγραφο 1 πραγματοποιείται σύμφωνα με τη μέθοδο που προβλέπεται στο άρθρο 184 παράγραφος 2 στοιχείο β) του κανονισμού (ΕΕ) αριθ.. 1308/2013.
   4.   Εφαρμόζονται οι κανονισμοί (ΕΚ) αριθ. 376/2008, (ΕΚ) αριθ. 1301/2006 και (ΕΚ) αριθ. 1342/2003, πλην αντιθέτων διατάξεων του παρόντος κανονισμού.
   Άρθρο 2
   Αίτηση και έκδοση πιστοποιητικών εισαγωγής
   1.   Κατά παρέκκλιση από το άρθρο 6 παράγραφος 1 του κανονισμού (ΕΚ) αριθ. 1301/2006, ο αιτών επιτρέπεται να υποβάλλει μία μόνο αίτηση έκδοσης πιστοποιητικού εισαγωγής ανά αύξοντα αριθμό και ανά εβδομάδα. Σε περίπτωση που ο ίδιος ενδιαφερόμενος υποβάλει περισσότερες από μία αιτήσεις, όλες οι αιτήσεις είναι απαράδεκτες και οι εγγυήσεις που έχουν συσταθεί κατά την κατάθεση των αιτήσεων καταπίπτουν υπέρ του σχετικού κράτους μέλους.
   Οι αιτήσεις πιστοποιητικών εισαγωγής κατατίθενται στις αρμόδιες αρχές των κρατών μελών, κάθε εβδομάδα, το αργότερο έως την Παρασκευή στις 13:00, ώρα Βρυξελλών.
   Κάθε αίτηση πιστοποιητικού εισαγωγής αφορά ένα μόνο αύξοντα αριθμό. Μπορεί να αφορά περισσότερα του ενός προϊόντα. Η περιγραφή των προϊόντων και οι σχετικοί κωδικοί ΣΟ αναφέρονται αντίστοιχα στις θέσεις 15 και 16 της αίτησης πιστοποιητικού και του πιστοποιητικού.
   2.   Κάθε αίτηση πιστοποιητικού εισαγωγής και κάθε πιστοποιητικό εισαγωγής αναφέρει, για κάθε κωδικό ΣΟ, την ποσότητα σε χιλιόγραμμα, χωρίς δεκαδικά ψηφία. Το άθροισμα των ποσοτήτων που αναφέρονται δεν μπορεί να υπερβαίνει τη συνολική ποσότητα της σχετικής ποσόστωσης.
   3.   Τα πιστοποιητικά εισαγωγής εκδίδονται την τέταρτη εργάσιμη ημέρα που έπεται της προθεσμίας για την κοινοποίηση των αιτήσεων πιστοποιητικών εισαγωγής που προβλέπεται στο άρθρο 4 παράγραφος 1.
   4.   Η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν, στη θέση 8, την ονομασία «Ουκρανία» και στη θέση με το «ναι» σημειώνεται ένας σταυρός. Τα πιστοποιητικά ισχύουν μόνο για τα προϊόντα καταγωγής Ουκρανίας.
   Άρθρο 3
   Διάρκεια ισχύος των πιστοποιητικών εισαγωγής
   Η διάρκεια ισχύος του πιστοποιητικού εισαγωγής αντιστοιχεί στην περίοδο από την ημέρα της πραγματικής έκδοσής τους, σύμφωνα με το άρθρο 22 παράγραφος 2 του κανονισμού (ΕΚ) αριθ. 376/2008, μέχρι το τέλος του δεύτερου μήνα που έπεται του μήνα της συγκεκριμένης ημερομηνίας.
   Άρθρο 4
   Κοινοποιήσεις
   1.   Το αργότερο τη Δευτέρα που έπεται της εβδομάδας κατάθεσης των αιτήσεων πιστοποιητικών εισαγωγής, τα κράτη μέλη κοινοποιούν στην Επιτροπή, το αργότερο στις 18:00, ώρα Βρυξελλών, κάθε αίτηση ανά αύξοντα αριθμό, με ένδειξη της καταγωγής του προϊόντος και της αιτούμενης ποσότητας, ανά κωδικό ΣΟ, συμπεριλαμβανομένων των κοινοποιήσεων με την ένδειξη «ουδέν». Η κοινοποίηση υποβάλλεται σύμφωνα με τον κανονισμό (ΕΚ) αριθ. 792/2009.
   2.   Την ημέρα έκδοσης των πιστοποιητικών εισαγωγής, τα κράτη μέλη κοινοποιούν ηλεκτρονικά στην Επιτροπή τις πληροφορίες σχετικά με τα εκδοθέντα πιστοποιητικά που αναφέρονται στο άρθρο 11 παράγραφος 1 στοιχείο β) του κανονισμού (ΕΚ) αριθ. 1301/2006, με τις συνολικές ποσότητες ανά κωδικό ΣΟ για τις οποίες έχουν εκδοθεί τα πιστοποιητικά εισαγωγής.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Απόφαση 2014/668/ΕΕ του Συμβουλίου, της 23ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, όσον αφορά τον τίτλο III (με εξαίρεση τις διατάξεις σχετικά με την αντιμετώπιση των υπηκόων τρίτων χωρών που απασχολούνται νομίμως ως εργαζόμενοι στο έδαφος του άλλου μέρους) και τους τίτλους IV, V, VI και VII αυτής, καθώς και τα σχετικά παραρτήματα και πρωτόκολλα (ΕΕ L 278 της 20.9.2014, σ. 1).
   
      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).
   
      (4)  Κανονισμός (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (ΕΕ L 189 της 29.7.2003, σ. 12).
   
      (5)  Κανονισμός (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (ΕΕ L 114 της 26.4.2008, σ. 3).
   
      (6)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).
   
      (7)  Εκτελεστικός κανονισμός (ΕΕ) αριθ. 1006/2011 της Επιτροπής, της 27ης Σεπτεμβρίου 2011, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 282 της 28.10.2011, σ. 1).
   
      (8)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική καιστατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
   
      ΠΑΡΑΡΤΗΜΑ
      Κατά παρέκκλιση των κανόνων ερμηνείας της συνδυασμένης ονοματολογίας, το κείμενο της περιγραφής των προϊόντων θεωρείται ότι έχει μόνο ενδεικτική αξία, δεδομένου ότι, στο πλαίσιο του παρόντος παραρτήματος, η εφαρμογή του προτιμησιακού καθεστώτος καθορίζεται από το πεδίο εφαρμογής των κωδικών ΣΟ. Όταν ο κωδικός ΣΟ φέρει τη σήμανση «ex», η εφαρμογή του προτιμησιακού καθεστώτος καθορίζεται με βάση τον κωδικό ΣΟ και την περιγραφή του προϊόντος.
      
                  Αύξων αριθμός
               
               
                  Κωδικός ΣΟ
               
               
                  Περιγραφή εμπορευμάτων
               
               
                  Περίοδος
               
               
                  Ποσότητα σε τόνους
               
            
                  09.4306
               
               
                  1001 99 (00)
               
               
                  όλυρα (σπέλτα), μαλακό σιτάρι και σμιγάδι άλλα από αυτά που προορίζονται για σπορά
               
               
                  Έτος 2016
                  Έτος 2017
                  Έτος 2018
                  Έτος 2019
                  Έτος 2020
                  Έτος 2021 και επόμενα
               
               
                  950 000
                  960 000
                  970 000
                  980 000
                  990 000
                  1 000 000
               
            
                  1101 00 (15-90)
               
               
                  άλευρα μαλακού σίτου και όλυρας, άλευρο σμιγαδιού
               
            
                  1102 90 (90)
               
               
                  άλευρα δημητριακών εκτός από σιτάρι, σμιγάδι, σίκαλη, αραβόσιτο, κριθή, βρώμη, ρύζι
               
            
                  1103 11 (90)
               
               
                  πλιγούρια και σιμιγδάλια μαλακού σιταριού και όλυρας
               
            
                  1103 20 (60)
               
               
                  σβώλοι σιταριού
               
            
                  09.4307
               
               
                  1003 90 (00)
               
               
                  κριθάρι, εκτός από αυτό που προορίζεται για σπορά
               
               
                  Έτος 2016
                  Έτος 2017
                  Έτος 2018
                  Έτος 2019
                  Έτος 2020
                  Έτος 2021 και επόμενα
               
               
                  250 000
                  270 000
                  290 000
                  310 000
                  330 000
                  350 000
               
            
                  1102 90 (10)
               
               
                  αλεύρι κριθαριού
               
            
                  ex 1103 20 (25)
               
               
                  σβώλοι κριθαριού
               
            
                  09.4308
               
               
                  1005 90 (00)
               
               
                  καλαμπόκι εκτός από καλαμπόκι για σπορά
               
               
                  Έτος 2016
                  Έτος 2017
                  Έτος 2018
                  Έτος 2019
                  Έτος 2020
                  Έτος 2021 και επόμενα
               
               
                  400 000
                  450 000
                  500 000
                  550 000
                  600 000
                  650 000
               
            
                  1102 20 (10-90)
               
               
                  αλεύρι αραβοσίτου
               
            
                  1103 13 (10-90)
               
               
                  πλιγούρια και σιμιγδάλια αραβοσίτου
               
            
                  1103 20 (40)
               
               
                  σβώλοι αραβοσίτου
               
            
                  1104 23 (40-98)
               
               
                  επεξεργασμένοι σπόροι καλαμποκιού